**Stanovisko do verejnej konzultácie EK k návrhu SUR**

Slovenská poľnohospodárska a potravinárska komora (ďalej len SPPK) zastupujúca veľkú časť poľnohospodárskych subjektov v Slovenskej republike súhlasí s potrebou zlepšenia trvalo udržateľného používania prípravkov na ochranu rastlín (ďalej len POR). Návrh nariadenia má dobrý úmysel znížiť riziká škodlivých účinkov na životné prostredie a ľudské zdravie, ale nachádzajú sa tam aj také návrhy, ktoré sú v podmienkach Slovenskej republiky ťažko realizovateľné a ktoré považujeme z pohľadu aplikačnej praxe (tak pre poľnohospodárov ako aj pre národnú administratívu) za problematické.

V tejto etape si dovoľujeme poukázať na nasledovné problematické okruhy predkladaného návrhu:

* **Ohrozenie potravinovej bezpečnosti EÚ**. Pri znižovaní používania POR a ďalších redukcií/obmedzení účinných látok sa zvyšujú možnosti nárastu rezistencie škodlivých činiteľov, a taktiež potenciálne aj zníženie kvality produkcie komodít. Rovnako problematická môže byť aj regulácia nových škodcov dovezených z iných častí EÚ, alebo z tretích krajín, alebo šíriacich sa z dôvodu klimatických zmien. Alternatívne metódy ochrany rastlín dnes dokážu nahradiť chemickú ochranu len čiastočne a veľakrát s nedostačujúcou účinnosťou. Bude potrebné detailne vypracovať alternatívne metódy ochrany, aj s mierou ich účinnosti. Taktiež by bolo prínosom detailne spracovať možnosti náhrad inými účinnými látkami pre jednotlivé plodiny a indikácie. Vzhľadom k očakávaných ďalším redukciám používania POR očakávame vyššiu flexibilitu pri registrácii POR aj pre minoritné použitia. Pre trvalo udržateľný manažment rezistencie je už dnes pri niektorých plodinách problém striedať účinné látky s rôznym mechanizmom účinku (napr. pri regulácii škodcov repky ozimnej). Pri biologických prípravkoch bude potrebné uvádzať podobne ako pri chemických prípravkoch ich účinnosť, spôsob a podmienky aplikácie. Keďže nové nariadenie vedie k ešte väčšiemu sprísneniu a obmedzeniu používania chemických prípravkov na ochranu rastlín v rámci EÚ, bude dôležitá kontrola dovážaných komodít z pohľadu rezíduí účinných látok. Potraviny, komodity a výrobky, ktoré následne nebude EÚ vedieť zabezpečiť, sú/budú dovezené z tretích krajín, kde používanie chemických prípravkov a manažment POR je na inej (horšej) úrovni.
* **Redukcia používania POR o 35%, 50% alebo o 65 %.** Toto rozhodnutie Európskej komisie (ďalej len EK) považujeme za nekvalifikované a čisto politické. Údaje, s ktorými pracuje a z ktorých vychádza EK, nemajú stanovenú jednotnú metodiku monitoringu spotreby POR. Vychádza sa len z údajov získaných z predaja POR, čo môže zapríčiniť nejednotnosť v rámci členských štátov v rámci dosiahnutia cieľov. Navrhujeme v prvom rade EK nastaviť správnu a to jednotnú metodiku spotreby POR a na základe jednotnej metodiky stanoviť zníženie používania POR zvlášť za každý členský štát.
* **Inovatívne mechanické procesy**, ktoré by mali nahradiť chemickú ochranu rastlín je možné použiť **len** príležitostne. Plesňové infekcie, buriny alebo hmyz, ktoré sa môžu vyskytovať na veľkých plochách, nemožno selektívne mechanicky kontrolovať, resp. odstraňovať.
* **Integrovaná ochrana proti škodcom (Integrated Pest Management – ďalej len IPM)** je správna cesta, ale zároveň je administratívne a organizačne veľmi náročná, preto na jej zavedenie do praxe bude potrebné dlhšie časové obdobie / prechodné obdobie.
* **Vodné prostredie alebo zásoby pitnej vody** sú mimoriadne citlivé na POR. Navrhuje sa **úplný zákaz** používania POR v oblastiach s útvarmi povrchovej vody a okolo nich. Takýto návrh považujeme za radikálny. Z pohľadu poľnohospodárskej praxe si návrh úplného zákazu žiada diskusiu, čo sa pod „úplným zákazom“ rozumie. Navrhujeme uplatniť redukciu POR, nie úplný zákaz, a to na základe vyhodnotenia podľa rizikovej analýzy. V opačnom prípade môže nastať zatvorenie veľkej časti poľnohospodárskych subjektov s rastlinnou výrobou.
* **Súhlasíme s navrhovaným systémom vzdelávania – odbornej prípravy**, ktorá sa po novom bude deliť na teoretické a na praktické vzdelávanie, a to pre predajcov, agronómov, traktoristov a po novom aj pre poradcov. **Nesúhlasíme ale s dobou platnosti osvedčenia**, ktorá je navrhovaná na 10 rokov. 10 ročný interval je mimoriadne dlhý aj v porovnaní s inými odvetviami národného hospodárstva. Naviac ide o používanie POR a nejde o „konzumáciu cukríkov“, kde pravidelné odborné vzdelávanie musí zabezpečiť nielen zvyšovanie povedomia dotknutých skupín, ale hlavne cielenú aplikáciu POR s minimalizáciou negatívnych dopadov na všetky zložky životného prostredia (voda, pôda, včely a necielené organizmy). Preto navrhujeme maximálne 5 ročnú platnosť osvedčenia. Správna aplikácia POR (od správnej aplikačnej praxe až po nakladanie s nebezpečným odpadom, ako sú nepoužité zvyšky a kontaminované obaly) je cestou k zníženiu rizikovosti škodlivých účinkov na životné prostredie a ľudské zdravie, a to je dosiahnuteľné len správnym nastavením odborného vzdelávania.
* Čo raz viac podmienok a administratívnych prekážok sa kladie na poľnohospodárov, čiže na profesionálnych používateľov POR. Na druhej strane neprofesionálni používatelia (záhradkári, predajcovia z domu a na tržniciach) sami možno neodborným používaním POR vystavujú svoje okolie k riziku, a teda aj občanov, ktorí si kúpia ich výrobky. Určite navrhujeme venovať sa aj tejto oblasti.
* **Navrhujeme plošné zníženie POR odložiť o niekoľko rokov** neskôr. Ochrana rastlín v dnešnej dobe slúži potravinovej bezpečnosti. Najmä v súčasnej krízovej situácii by zásobovanie potravinami malo mať najvyššiu prioritu, aby občania nestáli pred rozhodnutím či sa najesť, alebo si zakúriť (eat or heat).